REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/340-12

28. decembar 2012. godine

B e o g r a d

Z A P I S N I K

sa Sedme sednice Odbora za dijasporu i Srbe u regionu

U četvrtak, 27. decembra 2012. godine, u prostorijama Doma Narodne skupštine, u sali 1. sa početkom u 11,00 časova, održana je Sedma sednica Odbora za dijasporu i Srbe u regionu.

Sednici Odbora prisustvovalo je jedanaest narodnih poslanika, članova i zamenika članova Odbora: Aleksandar Čotrić, predsednik; Dušica Nikolić, član, Aleksandra Đurović, član; Miodrag Linta, član; Janko Veselinović, član; Vesna Stepić, zamenik člana; dr Dijana Vukomanović, član, ; Sanja Jefić Branković, član; Ana Novković, član; Milorad Stošić, član i Nevena Stojanović, član.

Opravdano odsutni: prof dr Marko Atlagić, član; Ivica Tončev, član i Miodrag Stojković, član.

Sednici nisu prisustvovali: Sanja Čeković, član; Petar Petković, član i Milan Lapčević, član.

Sednici su prisustvovali predstavnici Kancelarije za saradnju sa dijasporom i Srbima u regionu: Slavka Drašković, direktorka Kancelarije i saradnice; Nikolina Milatović Popović i Slavica Spahić, predsednik Skupštine dijaspore dr Slavomir Gvozdenović i predsednik Saveza Srba u Rumuniji Ognjan Krstić.

Sednicom je predsedavao predsednik Odbora za dijasporu i Srbe u regionu Aleksandar Čotrić, koji je na početku sednice konstatovao kvorum i na njegov predlog jednoglasno je usvojen sledeći:

**D n e v n i r e d**

- Usvajanje zapisnika sa šeste sednice Odbora za dijasporu i Srbe u regionu

1. Informacija o radu i planiranim aktivnostima u 2013. godini Skupštine dijaspore i Srba u regionu (dr Slavomir Gvozdenović, predsednik Skupštine dijaspore i Srba u regionu);

2. Informacija o radu i planiranim aktivnostima u 2013. godini Saveza Srba u Rumuniji (Ognjan Krstić, predsednik Saveza) i

3. Razno

Po usvajanju dnevnog reda predsednik Odbora Aleksandar Čotrić uvodnu reč je dao direktorki Kancelarije za saradnju sa dijasporom i Srbima u regionu Slavki Drašković, koja je navela razloge za promenu postojećeg Zakona o dijaspori i Srbima u regionu. Naime, ona je istakla da su izmene potrebne i hitne, jer je Ministarstvo za dijasporu ukinuto, a odredbe postojećeg Zakona o dijaspori ne odgovaraju faktičkom stanju i dodala da će to biti i prilika da se predlože i druge izmene i dopune zakona, pre svega radi aktivnijeg učešća dijaspore u društvenom i političkom životu matice. Tim povodom u Kancelariji je inicirano formiranje međuresorne radne grupe, koju će činiti predstavnici nadležnih ministarstava u Vladi Republike Srbije i predstavnik Odbora za dijasporu i Srbe u regionu Narodne skupštine. Radna grupa će pripremiti Nacrt zakona o izmenama i dopunama zakona o dijaspori i Srbima u regionu. S tim u vezi biće organizovana javna rasprava, a poziv će, po rečima dr Slavke Drašković, biti javan i nalaziće se na internet prezentaciji Kancelarije za dijasporu i Srbe u regionu, a putem društvenih mreža upućen na adrese pojedinaca, oraganizacija i udruženja iz dijaspore koje postoje u evidenciji Kancelarije. Takođe je predložila da se nakon pripreme Nacrta zakona i javne rasprave održi javno slušanje na temu izmena i dopuna Zakona o dijaspori i Srbima u regionu, s tim što će datum biti naknadno preciziran. Članovi Odbora su se jednoglasno složili da Odbor predloži predstavnika u Radnu grupu, kao i da se nakon izrade Predloga izmena i dopuna zakona o dijaspori i Srbima u regionu i javne rasprave, održi javno slušanje.

Predsednik Odbora Aleksandar Čotrić je izneo nekoliko pojedinosti o Zakonu o dijaspori i Srbima u regionu naglašavajući da do 2009. godine nije ni postojao zakon koji bi uređivao ovu oblast i da je donošenje ovog zakona bio pionirski poduhvat. Tek kroz praksu, tj. kroz njegovu primenu uočila se potreba za njegovom izmenom, jer se nisu mogli predvideti određeni segmenti, posebno kada je u pitanju Skupština dijaspore. Predsednik Čotrić je prisutne upoznao sa činjenicom da je dr Slavomir Gvozdenović na parlamentarnim izborima u Rumuniji, održanim 09. decembra 2012. godine izabran za narodnog poslanika, čestitao mu i naglasio da mu je ovo peti poslanički mandat u rumunskom Parlamentu.

Dr Slavomir Gvozdenović se najpre zahvalio na čestitkama i istakao da je prema rumunskim zakonima nespojiva funkcija poslanika sa drugim funkcijama u zemlji i inostranstvu, te u skladu s tim najavio svoju ostavku na funkciju predsednika Skupštine dijaspore. On je u svom izlaganju povodom prve tačke dnevnog reda podneo formalni izveštaj o Skupštini dijaspore i Srba u regionu, naglašavajući činjenicu da je održana samo jedna sednica Skupštine, iako je predviđeno održavanje jednom godišnje, tj. svake godine za Vidovdan i izneo nekoliko stvari koje su doprinele takvoj atmosferi, kao što je neredovna i prilično teška komunikacija između delegata, skoro simbolično postojanje Saveta, nezadovoljstva i primedbe pojedinaca, a u 2012. godini i održavanje izbora u Srbiji. Međutim, dosadašnja iskustva, po njegovim rečima, govore o tome kako se može i drugačije. Uvažavjući kritike, izdvojio je neke dobre strane, pre svega da prvi put postoji institucionalno telo koje povezuje dijasporu sa maticom. U dogovoru sa Kancelarijom se, prema njegovim rečima, mora iznaći rešenje o boljoj komunikaciji, o reaktiviranju Saveta kao radnih tela i predložio da bi za Srbe u regionu Savet mogao češće da se sastaje, tromesečno i to svaki put u drugoj zemlji u okruženju. Takođe je predložio susret srpskih poslanika iz regiona, koji bi se sastali na leto u Temišvaru; održavanje Sabora Srba iz regiona u Beogradu, uz prisustvo predstavnika srpskih institucija, kako bi se predstavili svi segmenti njihovih aktivnosti i istakao da je Savez Srba u Rumuniji pokrenuo osnivanje Privrednog kluba Srba u Rumuniji sa sedištem u Temišvaru, koji je od skora postao pravno lice, te u skladu s tim predložio organizovanje privrednog sabora Srba iz regiona u matici. Na pitanje člana Odbora Aleksandre Đurović o toku aktivnosti Skupštine između dva zasedanja, dr Gvozdenović je rekao da je svojevremeno predložio da tadašnje Ministarstvo vera i dijaspore sakuplja probleme od delegata i prosleđuje ih resornim ministarstvima u Vladi, ali da su odgovori izostali. Još jednom je podsetio na problem nedovoljnog broja graničnih prelaza sa Rumunijom. Na kraju svog izlaganja, dr Gvozdenović je pozvao delegaciju Odbora i Kancelarije da posete Temišvar. Po prvoj tački dnevnog reda Odbor je jednoglasno usvojio izveštaj dr Slavomira Gvozdenovića.

Predsednik Odbora Aleksandar Čotrić je naglasio da treba upoznati model organizovanja Srba u Rumuniji, jer oni jedini imaju krovnu organizaciju koja funkcioniše kao jedinstvena, a potom reč dao Ognjanu Krstiću po drugoj tački dnevnog reda.

Ognjan Krstić, predsednik Saveza Srba u Rumuniji, je najpre izložio više segmenata o istorijatu samog Saveza, a potom predstavio rad i aktivnosti Saveza i najavio formiranje regionalnih kulturnih centara Srba u kojima bi se učio srpski jezik po ugledu na kulturni centar Srba u Temišvaru. Regionalni kulturni centri Srba bi pratili regionalizaciju koja sledi u Rumuniji sa najavljenom promenom Ustava. Odbor je po drugoj tački dnevnog reda jednoglasno usvojio informaciju predsednika Saveza Srba u Rumuniji Ognjana Krstića.

Nakon izlaganja po drugoj tački dnevnog reda, predsednik Odbora Aleksandar Čotrić je po tački Razno dao reč dr Janku Veselinoviću, koji je informiosao Odbor da je završen finansijski plan Matice iseljenika i Srba u regionu i da će tim povodom biti organizovan radni sastanak predsednika Matice i zamenika direktora Kancelarije za saradnju sa dijasporom i Srbima u regionu, a informacija o finansijskom planu Matice iseljenika i Srba u regionu biti dostavljena članovima Odbora.

Zapisnik sa šeste sednice Odbora je jednoglasno usvojen.

Sednica je završena u 12,40 časova.

SEKRETAR PREDSEDNIK

-------------------------------------- ----------------------------------

Vesna Matić Vukašinović Aleksandar Čotrić